De borgerlige partier præsenterede torsdag middag finansloven for 2016. I aftaleteksten fremgår det, at der bliver sendt midler i retning af de danske regioner. Midler, der blandt andet skal bruges til at nedbringe overbelægning på sygehusene. Og det glæder regionsrådsformand Ulla Astman (S) - Vi ser frem til de ekstra ressourcer, som der er sat af til en målrettet nedbringelse af overbelægning på sygehusene. Der er tale om penge, som vi allerede var blevet stillet i udsigt, da vi i regionerne tidligere på året indgik økonomiaftale. Af samme grund har vi allerede i budgettet for 2016 forudsat, at der ville komme ressourcer til at styrke dette område. De ekstra midler kommer ikke til at ændre på de vedtagne planer om at spare i Region Nordjylland, lyder det fra regionsrådsformanden. - Vi kender endnu ikke præmisserne for, hvordan og hvornår regeringen vil udmønte pengene, så derfor bliver vi nødt til at holde snuden i sporet og følge besparelsesplanen. Eksempelvis vil behandlingsgarantien først skulle udmøntes i 4. kvartal 2016. Regeringen og de øvrige forligspartier har i finansloven også prioriteret midler til akutberedskabet i områder, der i dag har lang responstid. Og det initiativ får ros fra Ulla Astman. - Vi har fra nordjysk side selv aktivt efterlyst en løsning på, at den statslige finansiering af akutlægebilen i Hjørring bortfalder 1. september 2016. De ekstra midler til dette område kan udligne den ubalance, der er opstået ved, at de statsligt finansierede akutlægehelikoptere ikke dækker det nordligste Vendsyssel i tilstrækkelig grad.

Opsummering:
Finanslovsaftalen som de borgerlige partier indgik tidligere torsdag, sender penge i retning af regionerne.